**Jangtsenbaraali** (*Pseudois schaeferi*) on keskiaasialainen , Kiinassa elävä vuohien alaheimon sorkaaeläinlaji. Sitä pidetään erittäin uhanalaisena lajina.

Taksonomia
----------

Jangtsenbaraali on luokiteltu vaihdellen joko omaksi lajikseen tai baraalin alalajiksi (*P. nayaur schaeferi*). Esimerkiksi Kansainvälinen luonnonsuojeluliitto määrittelee sen baraalin alalajiksi molekyyligenettisten tutkimusten perusteella.

Koko ja ulkonäkö
----------------

Jangtsenbaraali on tavallista baraalia pienempi. Urokset painavat 28-35 kg ja naaraat 25 kg. Ruumiin pituus on 106-140 cm ja säkäkorkeus 50-80 cm. Lajin turkki on talvisin hopeanharmaa ja kesäisin ruskeanharmaa. Vatsan ja ruumiin karvoitusta erottaa ohut musta raita. Ruumiin alapuoli ja jalkojen sisäosat ovat valkoisia. Uroksilla ja naarailla kasvaa sarvet, jotka ovat tavallisen baraalin sarvia paljon pienemmät. Uroksen sarvet ovat suhteessa naarasiin paksummat ja ne kaartuvat sen sivuille. Naarailla on pienet suorat sarvet.

Levinneisyys ja elinympäristö
-----------------------------

Jangtsenbaraalia tavataan Kiinassa osissa Sichuanin ja Yunnanin maakuntia sekä Tiibetin autonomisella alueella. Levinneisyysalue käsittää melko kapean alueen Jinshajiangin laaksossa Jangtsen yläjuoksulla.

Lajin elinympäristö on vaikeakulkuista maastoa jyrkillä kalloilla 2 700 – 3 200 metrin korkeudella merenpinnasta. Kasvillisuus seudulla on harvaa. Lajia erottaa sen sukulaisen baraalin elinalueesta tammimetsävyöhyke, jota yksilöt eivät ilmeisesti ylitä. Niitä saattaa kuitenkin ajoittain esiintyä lähimetsissä ja metsäaukeilla.

Elintavat
---------

Jangtsenbaraalit esiintyvät nykyisin tavallisesti alle 15 yksilön laumoissa. Aiemmin yleisiä olivat 10–36 yksilön laumat. Urokset voivat muodostaa pelkästään uroksia käsittäviä ryhmiä tai liikkua naaraiden kanssa samassa ryhmässä. Jangtsenbaraalit ovat yleensä aktiivisimmillaan aamuisin ja myöhään iltapäivällä. Keskipäivän ne viettävät lepäillen.

Jangtsenbaraali käyttää ravinnokseen pääasiassa ruohoja, mutta myös muita kasveja. Kaikkiaan sen ruokavalioon on todettu kuuluvan yli 20 eri kasvilajia, joihin lukeutuvat heinät, esimerkiksi harjasheinälaji *Pennisetum flaccidum* ja *Setarica glauca*, sekä mähkälaji nuoramähkä (*Selaginella sanguinolenta*).

Lajia saalistavat leopardi, vuorisusi, susi ja suuret petolinnut. Luonteeltaan jangtsenbaraalit ovat hyvin varovaisia, ja niitä on vaikea havaita luonnossa.

Uhat ja suojelu
---------------

Kansainvälinen luonnonsuojeluliitto eli IUCN on määritellyt jangtsenbaraalin erittäin uhanalaiseksi (ala)lajiksi. Kannan oli arvioitu vähentyneen 50 % 21-vuoden aikana. Kannan koosta on kuitenkin tehty toisistaan poikkeavia arvioita, joiden mukaan kannan koko olisi arviosta riippuen 7 000 tai vain muutama sata yksilöä. Huomattavia uhkia lajille ovat elinympäristön tuhoutuminen ja metsästys.

Lähteet
-------

1. 1 2 3 4 5 6 7 8  Huffman, B. & Harris, R.: *Pseudois schaeferi* *IUCN Red List of Threatened Species. Version 2019.3*.  2014. International Union for Conservation of Nature, IUCN, Iucnredlist.org. Viitattu 19.2.2020. (englanniksi)
2. ↑  Jangtsenbaraali – *Pseudois schaeferi* *Laji.fi Suomen Lajitietokeskus*. Viitattu 11.8.2020.
3. ↑  Pseudois schaeferi *Wilson & Reeder - Mammal Species of the World*. Bucknell University. Viitattu 19.2.2020. (englanniksi)
4. 1 2 3 4  José R. Castelló: *Bovids of the World : Antelopes, Gazelles, Cattle, Goats, Sheep, and Relatives*, s. 316-317. Princeton University Press, 2016. ISBN 978-0-691-16717-6. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q244062
* Wikispecies: Pseudois schaeferi
* ADW: Pseudois\_schaeferi
* BioLib: 33783
* CoL: 4NYLH
* EoL: 344583
* Fossilworks: 149660
* GBIF: 2441007
* iNaturalist: 42312
* IRMNG: 10596361
* ITIS: 625157
* MSW: 14200854
* NCBI: 112503

 |

 |